《登西林寺塔同雪庵兄作》
清代·张家鼒

西林寺塔干云霄，盘空一气风萧萧。抠衣纳级鼓残步，豁然开朗忘尘嚣。

九峰罗列如屏障，尺水春申在盆盎。阿兄指点赤松溪，目极云烟不可状。

钟声隐隐脚底来，七重栏楯莲花台。乃知西方象教力，能使俗念须臾灰。

市声鸦鹊都寂静，寰阓谁知有真境。铃语频催归去来，夕阳已下青松顶。

作者简介：张家鼒，字调甫，一字梅生，江苏华亭人。有《曼陀罗馆诗钞》。